เอโอซีชี้ม็อบยืดเยื้ออีกทำทัวร์ไฮซีซั่นหด
เอโอซีประเมินหากการชุมนุมยืดเยื้ออีก1-2เดือนจะกระทบต่อนักท่องเที่ยวช่วงไฮซีซั่น
14 เม.ย. 2553

เอโอซีประเมินหากการชุมนุมยืดเยื้ออีก1-2เดือนจะกระทบต่อนักท่องเที่ยวช่วงไฮซีซั่น
นายคงศักดิ์ หิรัญพฤกษ์ ประธานคณะดำเนินงานด้านธุรกิจการบิน (AOC) เปิดเผยว่า จากสถิติตัวเลขนักท่องเที่ยวในช่วงไตรมาสแรกของปี 2553 ไม่ค่อยได้รับผลกระทบจากสถานการณ์การชุมนุมของกลุ่มคนเสื้อแดงมากเท่าไรนัก เพราะกิจกรรมหลักของการท่องเที่ยวไทยอยู่ในช่วงเดือน ม.ค.-ก.พ. จึงมีนักท่องเที่ยวเข้ามาจำนวนมาก แต่คาดว่า หากกลุ่มผู้ชุมนุมยังคงชุมนุมยืดเยื้ออย่างต่อเนื่องอีก 1-2 เดือนถัดจากนี้ จะส่งผลกระทบต่อตัวเลขการท่องเที่ยวช่วงไฮซีซั่นนี้อย่างแน่นอน เนื่องจากกรุ๊ปทัวร์จะต้องมีการจองตั๋วล่วงหน้า หากพบว่า การเมืองไม่มั่นคงอาจส่งผลกระทบต่อความเชื่อมั่นของนักท่องเที่ยวส่วนหนึ่งด้วย
“ต้องติดตามดูสถานการณ์การเมืองและการชุมนุมช่วงนี้ว่าจะจบลงเมื่อไร หากจบเร็วก็อาจกระทบต่อการท่องเที่ยวไม่มากนัก หากล่าช้า จะส่งผลต่อยอดจองล่วงหน้าแน่นอน” นายคงศักดิ์ กล่าว